钦定古今图书集成/方舆汇编/职方典/第1288卷 > 《稻香亭记》明·张恕
## 钦定古今图书集成/方舆汇编/职方典/第1288卷 > 《稻香亭记》明·张恕

余持节过天柱，流览刱置，探钟鼓洞之幽奇，凌观音
岩之峻爽，睹其规制风猷，焕然瑰然，靡不即于理以
间。偕邑令东海朱君寻分水㲼观焉。循崖而上，趺坐
山坪，远望苍翠之色，环抱邑治。时秋方熟，田禾丰稔，
高者伏不见，人极目不知其际。风度纹生，金粟摇漾，
飒飒有声。朱君呼土人谕之曰：“城三隅，业有游观之
乐矣，何独悭于南？吾为尔成亭于此。”咸曰：“善。”令曰：“亭
独计游乐乎？春以勤播种，毋使农人委手而媮惰焉；
夏以占灌溉，毋使涧泉旁溢而偏润焉；秋以守禾黍，
毋使绿林乘间而得获焉。”问名于余，余曰：“昔人亭以
雨名，识喜也；兹曷以稻香名，闻之。”太史公曰：“佚能思
初，安能推始尔？”民思苖之未格也，人不敢辑志耕耘，

香思邑侯之禁未行也，秀者以借牧畜，而实者以资
盗粮，而稻不得香侯为尔民开化彝苖，驱逐草窃，分
山涧之水，高者以平，卑者以垫。在昔日所为屠戮之
场，萑苻之泽，冈阜之脊，而沮洳之区，一旦变为沃壤，
四望累累而垂，实坚实好矣。尔民何幸有今日哉？稻
香名亭，志喜亦志思也。思尔民所以幸有今日，怙侯
之力也；思尔民所以永有今日，守侯之法而勿失也。
令亟起拱手曰：“命之矣。”遂援笔而记。